Twee familielede glo uit wraak doodgeskietArgieffoto (StevePB, Pixabay) Maj. Thulani Zwane, woordvoerder van die polisie, het gesê Mbangiseni Gabela (49) het Vrydagmiddag by die Shange-nedersetting by Pomeroy aan ŉ tradisionele stokgeveg deelgeneem en gewen. Sy opponent het die nedersetting verlaat, maar glo later die aand teruggekom en Gabela doodgeskiet. ŉ Omstander is ook deur ŉ dwaalkoeël gewond en na die hospitaal geneem. Die skieter het gevlug, het Zwane gesê. “Vanoggend [Saterdag] is ŉ 60-jarige familielid van Mbangiseni, Bonokwakhe Gabela, ook in dieselfde gebied doodgeskiet, vermoedelik ook uit wraak,” het Zwane gesê. Die polisie het ŉ wenk uit die gemeenskap opgevolg en twee verdagtes is vir die moorde in hegtenis geneem. Volgens Zwane is ongelisensieerde vuurwapens en ammunisie in beide die verdagtes se besit gevind. Die vuurwapens sal vir ballistiese toetse gestuur word om te bepaal of dit met ander misdade verbind kan word. Die verdagtes sal Dinsdag in die Pomeroy-landdroshof verskyn.